FI Euroopan unionin virallinen lehti CE 70/243

(2004/C 70 E/263)

KIRJALLINEN KYSYMYS E-3241/03

esittäjä(t): Cristiana Muscardini (UEN) komissiolle

(3. marraskuuta 2003)

Aihe: Rajojen ja byrokraattisten esteiden poistaminen

Erään Italian kansalaisen Italiassa hankkima maisterintutkinto vieraissa kielissä ja kirjallisuudessa tunnustettiin vastaamaan espanjalaiseen filologiaan kuuluvaa samanlaista tutkintoa Espanjassa vasta sen jälkeen, kun asiaa oli käsitelty viisi vuotta byrokratian rattaissa ja kun kyseinen henkilö oli pyytänyt oikeusasiamiestä puuttumaan asiaan. Kun Baskimaan aluehallituksen opetusministeriö Bilbaossa julkisti syyskuussa 2001 kielikoulua varten luettelon italian kielen sijaisopettajista, kyseistä Italian kansalaista ei ollut hyväksytty luetteloon samoin perustein kuin espanjalaisia romaanisen filologian opiskelijoita, joiden pääaineena oli italian kieli. Tämä siitä huolimatta, että hänellä oli todistus italian kielen ylemmän asteen opinnoista ja hän oli toiminut opettajana julkisessa oppilaitoksessa Italiassa vuosina 1980—1989 sekä opettanut vuodesta 1990 italian kieltä ja kulttuuria ulkomaalaisille. Saadakseen samat oikeudet kuin espanjalaiset kollegansa hänen oli hankittava toinen tutkinto italialaisessa filologiassa Salamancassa. Näiden opintojen aikana kyseinen henkilö kuitenkin poistettiin edellä mainitusta luettelosta sillä perusteella, että hän ”ei ollut toiminut lukuvuonna 2001—2002 Baskimaan julkishallinnon palveluksessa”, vaikka hän työskenteli italian kielen ja kulttuurin sijaisopettajana Baskimaan yliopistossa, joka kuuluu Baskimaan opetus-, korkeakoulu- ja tutkimusministeriön alaisuuteen. Jotta hän pääsisi uudelleen viransijaisten luetteloon, häneltä on vaadittu baskin kielen todistusta, jonka hän onkin hankkinut tänä vuonna. Nyt tämä italialainen kieltenopettaja on kohdannut uusia ongelmia pyrkiessään Navarran itsehallintoalueen kielikoulun viransijaisten luetteloon, sillä Navarrassa ei oteta huomioon hänen työskentelyään Italiassa julkisessa oppilaitoksessa (konsulaatissa tehtyä käännöstä ei pidetä virallisena käännöksenä). Vastaavaksi tunnustettua Espanjassa hankittua tutkintoa ei myöskään lasketa toiseksi tutkinnoksi, koska sitä pidetään vain välttämättömänä osoituksena espanjan kielen taidosta, siitä huolimatta, että henkilö on suorittanut tutkintonsa espanjalaisessa yliopistossa.

1. Katsooko komissio, että kyseisen unionin kansalaisen kohtelu on selvää piilosyrjintää?

2. Mitä mahdollisuuksia komissiolla on lopettaa tällaiset sietämättömät käytännöt, jotka kertovat byrokraattisesta typeryydestä ja toisen jäsenvaltion hallituksen haluttomuudesta poistaa syrjintä?

Frits Bolkesteinin komission puolesta antama vastaus

(9. joulukuuta 2003)

Italian kansalainen, johon arvoisa parlamentin jäsen viittaa, on lähettänyt komissiolle kaksi kirjettä. Komission tähän mennessä saamien tietojen perusteella hänen tapauksessaan ei ole kysymys selkeästä yhteisön lain rikkomisesta. Seuraavat näkökohdat annettiin hänelle tiedoksi elokuussa 2003. Akateemisten tutkintojen tunnustamista koskevat menettelyt ovat kansallisen lainsäädännön alaisia, koska Euroopan yhteisön perustamissopimuksen 149 artiklan mukaan jäsenvaltiot ovat vastuussa opetuksen sisällöstä ja koulutusjärjestelmän järjestämisestä. Kaikenlainen kansalaisuuteen perustuva syrjintä on kuitenkin kielletty. Ei ole näyttöä siitä, että kyseisen Italian kansalaisen kohdalla olisi kysymys tällaisesta syrjinnästä. Toisaalta kyseisen henkilön erilainen kohtelu espanjalaisiin romaanisen filologian tutkinnon suorittaneisiin henkilöihin verrattuna ei vaikuta syrjivältä, koska hänen tutkintoaan ei ole hyväksytty tätä tutkintoa vastaavaksi, vaan espanjalaisen filologian tutkintoa vastaavaksi. Baskin kielen taidon osalta voidaan todeta, että jos baskin kieli on virallinen kieli, Espanjan viranomaisilla on oikeus edellyttää opettajan ammatin harjoittamista varten riittävää taitoa tässä kielessä Euroopan yhteisöjen tuomioistuimen asioissa Groener (C-379/97) ja Angonese (C-281/98) vahvistamien periaatteiden mukaisesti.

Ammattikokemuksen tunnustamisen osalta komission kanta on, että jäsenvaltioiden hallintoviranomaisten on otettava huomioon julkisen sektorin palvelukseen hakevien siirtotyöntekijöiden aikaisemmat työskentelyjaksot vastaavissa tehtävissä toisessa jäsenvaltiossa samalla tavalla kuin valtion omassa järjestelmässä hankittu kokemus. Komissio on pyytänyt valittajaa täsmentämään, onko hänen ammattikokemuksensa jätetty tunnustamatta sinänsä vai vain käännösongelmien vuoksi.

Sen suhteen, otetaanko hänen Italiassa suoritettu tutkintonsa huomioon toisena tutkintona, tarvitaan lisätietoja sijaisopettajien luetteloon hyväksymisen edellytyksistä valittajan tilanteen arvioimiseksi. Häntä on pyydetty toimittamaan nämä tiedot.